text: 50 børn evakueret under brand i børnehave 
  28 november 2013 kl. 12.20
  Brand i vaskemaskine skabte kraftig røgudvikling, og 50 børn blev evakueret fra børnehave i Tjæreborg.
  Ingen kom noget til, da der i formiddags udbrød brand i en børnehave i Tjæreborg ved Esbjerg.
  50 børn blev evakueret af personalet på grund af den kraftige røgudvikling, som branden forårsagede.
  - Det var en vaskemaskine i kælderen, som der var gået ild i. Da brandvæsnet kom, var alle børnene linet op uden for, så evakueringsplanen på stedet virker, fortæller Bjørn Pedersen, der er vagtchef hos Syd- og Sønderjyllands Politi.
  Ud over vaskemaskinen var der ikke noget, der blev ødelagt af flammerne.
  - Men det gav en del røgudvikling. Selve branden havde personalet faktisk slukket, inden brandvæsnet nåede frem, fortæller Bjørn Pedersen.
  